Unionin ja sen jäsenvaltioiden suojelemisesta kolmansien maiden käyttämältä taloudelliselta pakottamiselta annetussa Euroopan parlamentin ja neuvoston asetuksessa säädetään, miten unioni voi vastata kolmannen maan taloudellisiin pakottamistoimiin, jotta kolmannet maat eivät pystyisi pakottamaan unionia tai sen jäsenvaltiota tekemään tiettyjä poliittisia ratkaisuja.

Asetuksessa vahvistetaan monivaiheinen menettely, jonka tarkoituksena on saada asianomainen kolmas maa luopumaan taloudellisen pakottamistoimen jatkamisesta, ennen kuin komissio ryhtyy vastatoimiin. Menettely aloitetaan tarkastelemalla kolmannen maan toimea ja määrittämällä, onko se taloudellista pakottamista, sekä pyrkimällä käymään vuoropuhelua kyseisen kolmannen maan kanssa. Kun komissio on vahvistanut taloudellisen pakottamisen olemassaolon, mutta vuoropuhelulla kolmannen maan kanssa ei ole saatu lopetettua taloudellista pakottamistoimea ja korvattua unionille tai jäsenvaltiolle aiheutunutta vahinkoa, komissio voi reagoida antamalla täytäntöönpanosäädöksen, jossa todetaan unionin vastatoimen tarpeellisuus. Asetuksessa yksilöidään useita mahdollisia unionin vastatoimia. Jotta voidaan kuitenkin varmistaa, että unionilla on käytettävissään mahdollisimman laaja valikoima vastatoimia kolmansien maiden käyttämien taloudellisten pakottamistoimien torjumiseksi, komissio voi myös toteuttaa komission toimivaltaan kuuluvia toimenpiteitä, joita ei ole lueteltu asetuksessa. Tällaisten komission toimien olisi oltava synkronoituja ja johdonmukaisia asetuksen mukaisten toimien kanssa.

Komissiolla on erityinen toimivalta myöntää unionin rahoitusta. Näin ollen komissio voi toteuttaa toimia, jotka liittyvät unionin rahoitukseen kolmansille maille, jotka käyttävät taloudellisia pakottamiskeinoja, tai asetuksen mukaisesti nimetyille henkilöille. Tätä varten komissio voi harkita asiaankuuluvien unionin rahoitusvälineiden sääntöjen ja menettelyjen mukaisesti asetuksessa lueteltujen mahdollisten unionin vastatoimien rinnalla mitä tahansa seuraavista toimista, jos niillä voitaisiin tehokkaasti lopettaa taloudelliset pakottamistoimet, kun asetuksen nojalla todetaan, että unionin vastatoimia olisi toteutettava:

·Komissio harkitsee pidättäytyvänsä tekemästä uusia unionin rahoitussitoumuksia ohjelmia tai rahastoja varten asiaankuuluvan talousarvion toteuttamismenettelyn ehtojen mukaisesti.

·Komissio harkitsee vastustavansa uusia rahoitustoimia, jos se on sallittua unionin, jota edustaa komissio, ja ohjelman välillisestä hallinnoinnista vastaavan yhteisön välisen sopimuksen mukaisesti.

·Komissio harkitsee pidättäytyvänsä ehdottamasta kyseiselle kolmannelle maalle uutta makrotaloudellista rahoitusapua Euroopan unionin toiminnasta tehdyn sopimuksen 209, 212 ja 213 artiklan mukaisesti ja keskeyttävänsä tai peruuttavansa käynnissä olevien toimien maksuja sovellettavien sopimusten mukaisesti.

·Komissio harkitsee unionin puolesta toimivan komission ja kyseiseen kolmanteen maahan tai nimettyyn henkilöön liittyvien valtuutettujen yhteisöjen välisen rahoitus- tai takuusopimuksen keskeyttämistä tai irtisanomista, jos se on sallittua.

·Komissio harkitsee aiheellisia toimenpiteitä, mukaan lukien naapuruus-, kehitys- ja kansainvälisen yhteistyön välineen – Globaali Eurooppa perustamisesta 9 päivänä kesäkuuta 2021 annetun Euroopan parlamentin ja neuvoston asetuksen (EU) 2021/947 tai liittymistä valmistelevan tukivälineen (IPA III) perustamisesta 15 päivänä syyskuuta 2021 annetun Euroopan parlamentin ja neuvoston asetuksen (EU) 2021/1529 tai niitä seuraavien välineiden nojalla rahoitettujen toimien keskeyttämistä.

Komissio voi samoin ehdoin toteuttaa Euroopan investointipankin tai Euroopan jälleenrakennus- ja kehityspankin rahoituksen osalta seuraavat toimenpiteet:

·Euroopan unionista tehtyyn sopimukseen ja Euroopan unionin toiminnasta tehtyyn sopimukseen liitetyn Euroopan investointipankin perussäännön (pöytäkirja N:o 5) 19 artiklan perusteella komissio harkitsee kielteisen lausunnon antamista Euroopan investointipankille esitetyistä rahoitushakemuksista.

·Komissio harkitsee kehottavansa unionia edustavaa Euroopan jälleenrakennus- ja kehityspankin johtokunnan puheenjohtajaa äänestämään rahoituksen hyväksymistä vastaan.